Vagn Fabritius Buchwald

Vagn Fabritius Buchwald (23. juni 1929, Frederiksberg) er en dansk meteoritforsker, professor, Dr.scient. og forfatter. Han er berømt for at have fundet meteoritten Agpalilik i Grønland i 1963. Han har desuden udgivet flere bøger om særligt jern-meteoritter og senest en om jernets historie i Danmark.

Karriere 
Buchwald gik på Frederiksberg Gymnasium, hvor han blev student i 1947. Herefter studerede han kemi på Danmarks Tekniske Højskole (det nuværende DTU), hvor han blev cand.polyt. i 1953.

Han blev herefter ansat som forskningsstipendiat på Danmarks Tekniske Højskole og arbejdede med metallurgi og senere som amanuensis i 1955. I 1963 fandt han meteoritten Agpalilik i området omkring Thule. Dette var det sjette stykke fra Ahnighito-meteoritten, og er verdens femtestørste stykke. Den består af jern og er den bedst undersøgte meteorit i den størrelse, idet Buchwald lod den skære over for at undersøge dens struktur.

Samme år lavede han en udstilling med alle de kendte stykker af Ahnighito-meteoritten, der var fundet inden Agpalilik. Det største af disse stykker var Savik I, på omtrent 3.400 kg.

I 1965 blev han lektor og i 1967-1968 var han gæsteprofessor på Arizona State University, hvor der bliver forsket i meteoritter. Han gæstede ligeledes Smithsonian Institution i Washington D.C. fra 1968-1971, og var gæsteprofessor på Max Planck-Instituttets kemiafdeling i Berlin, Johannes Gutenberg-Universität Mainz i Mainz og Technion – Israel Institute of Technology i 1974.
I 1977 Dr.scient. fra Københavns Universitet med en afhandling om meteoritter kaldet Handbook of Iron Meteorites, I-III, Berkeley. Fra 1989-1998 var han docent for metallurgi på DTU.

Buchwald har publiceret en stor mængde forskning vedrørende meteoritter og deres fundsteder. Siden 1967 har han registreret og kategoriseret jernmeteoritter fra hele verden, og han udgav World Map of Meteorites om dette i 1968. Han fokuserer særligt på meteoritter af jern, og flere af hans udgivelser omhandler netop dette, heriblandt Meteoritter: Nøglen til Jordens Fortid (1992) og Iron and Steel in Ancient Times (2005). I 2015 udgav han bogen Jernets Danmarkshistorie om fremstilling af jern i Danmark, dets brug og historie.

Han var medlem af kommissionen for videnskabelige undersøgelser i Grønland fra 1975 til 1989, og har siden 1978 været medlem af Statens teknisk-videnskabelige forskningsråd. Året efter blev han medlem af Videnskabernes Selskab. I 1992 var han formand for en international kongres om meteoritter, der blev afholdt i København. I 1994 blev han medlem af Det Finske Videnskabsakademi og han har desuden været medlem af Dansk Geologisk Forening siden 1950'erne.

Hæder 
 1971 Essoprisen
 1995 Paul Bergsøe medaljen
 2002 Erik Westerby-prisen

I 1988 blev asteroide nr. 3209 opkaldt efter Buchwald. Den blev fundet i 1982 af Edward L. G. Bowell på Anderson Mesa Station.

Mineralet Buchwaldit som blev fundet i Agpalilik-meteoren er blevet opkaldt efter Buchwald.

Privatliv 
Buchwald blev født d. 23. juni 1929 på Frederiksberg som søn af professor ved landbohøjskolen Niels Fabritius Buchwald (1898-1986) og Karen Mikkelsen (1900-62).

Han blev gift i Tohmajaärvi, Finland d. 14. juli 1957 med Kirsti Canth.

Bibliografi 
 Handbook of Iron Meteorites, Their History, Distribution, Composition, and Structure. University of California Press, Berkeley 1975, .
 Meteoritter - nøglen til Jordens fortid Gyldendal 1992, .
 Ancient iron and slags in Greenland. Dansk Polarcenter. Meddelelser om Grønland: Man & society; 26. København 2001, 
 Buchwald, V. F., and Wivel, H. (1998) "Slag Analysis as a Method for the Characterization and Provenancing of Ancient Iron Objects", Materials Characterization 40, 73-96.
 Buchwald, V. F. (2005) Iron and steel in ancient times, Det Kongelige Danske Videnskabernes Selskab, København, 2005, 
 Buchwald, V. F. (2008) Iron, steel and cast iron before Bessemer: the slag-analytical method and the role of carbon and phosphorus, Det Kongelige Danske Videnskabernes Selskab, København, 2008, .
 Buchwald, V. F. (2015) Danmarks jernhistorie. Det Kongelige Danske Videnskabernes Selskab.

Referencer 

Medlemmer af Videnskabernes Selskab
Professorer fra Danmarks Tekniske Universitet
Kemikere fra Danmark
Dansksprogede forfattere fra Danmark
Faglitterære forfattere fra Danmark
Alumni fra Danmarks Tekniske Universitet